Document ID: 32009D0873

KOMMISSIONENS BESLUTNING
af 30. november 2009
om ændring af beslutning 2006/168/EF for så vidt angår listen over embryonindsamlingsteam og embryonproduktionsteam, der er godkendt med henblik på import af koembryoner til Fællesskabet
(meddelt under nummer K(2009) 9320)
(EØS-relevant tekst)
(2009/873/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 89/556/EØF af 25. september 1989 om fastsættelse af veterinærpolitimæssige betingelser i forbindelse med handel inden for Fællesskabet med embryoner af tamkvæg samt med indførsel heraf fra tredjelande (1), særlig artikel 7, stk. 1, og artikel 9, stk. 1, første afsnit, litra b), og
ud fra følgende betragtninger:
(1)
Ved direktiv 89/556/EØF er der fastsat dyresundhedsmæssige betingelser for handel inden for Fællesskabet med friske og frosne embryoner af tamkvæg og for indførsel heraf fra tredjelande.
(2)
I Kommissionens beslutning 2006/168/EF af 4. januar 2006 om fastsættelse af krav vedrørende dyresundhed og udstedelse af veterinærcertifikat ved import af kvægembryoner til Fællesskabet (2) er det fastsat, at medlemsstaterne skal tillade import af embryoner af tamkvæg, der er indsamlet eller produceret i et tredjeland, der er opført i beslutningens bilag I, af godkendte embryonindsamlingsteam eller embryonproduktionsteam, der er opført i bilaget til Kommissionens beslutning 92/452/EØF af 30. juli 1992 opstilling af lister over embryonindsamlingsteam, der i tredjelande er godkendt til udførsel af koembryoner til Fællesskabet (3).
(3)
Kommissionens beslutning 2008/155/EF af 14. februar 2008 om opstilling af en liste over embryonindsamlingsteam og embryonproduktionsteam i tredjelande, der er godkendt med henblik på import af koembryoner til Fællesskabet (4), ophævede og afløste beslutning 92/452/EØF. I henhold til beslutning 2008/155/EF må medlemsstaterne kun importere embryoner fra tredjelande, hvis de er blevet indsamlet, behandlet og opbevaret af et embryonindsamlingsteam eller embryonproduktionsteam, som er anført på listen i bilaget til nævnte beslutning.
(4)
Ved Rådets direktiv 2008/73/EF af 15. juli 2008 om forenkling af procedurerne for udarbejdelse af lister og offentliggørelse af oplysninger på veterinærområdet og det zootekniske område og om ændring af direktiv 64/432/EØF, 77/504/EØF, 88/407/EØF, 88/661/EØF, 89/361/EØF, 89/556/EØF, 90/426/EØF, 90/427/EØF, 90/428/EØF, 90/429/EØF, 90/539/EØF, 91/68/EØF, 91/496/EØF, 92/35/EØF, 92/65/EØF, 92/66/EØF, 92/119/EØF, 94/28/EF og 2000/75/EF, beslutning 2000/258/EF og direktiv 2001/89/EF, 2002/60/EF og 2005/94/EF (5) ændredes direktiv 89/556/EØF, og der blev indført en forenklet procedure for udarbejdelse af lister og offentliggørelse af listen over embryonindsamlingsteam og embryonproduktionsteam i tredjelande, der er godkendt med henblik på import af koembryoner til Fællesskabet. Ifølge den nye procedure, der finder anvendelse fra 1. januar 2010, vil det ikke længere være Kommissionen, der har beføjelse til at opstille listen. Listen over embryonindsamlingsteam eller embryonproduktionsteam, som den kompetente myndighed i det pågældende tredjeland har godkendt i overensstemmelse med betingelserne i direktiv 89/556/EØF, og fra hvilke embryoner kan sendes til Fællesskabet, skal blot meddeles Kommissionen, som skal gøre listen tilgængelig for offentligheden til orientering.
(5)
Som en konsekvens af den nye procedure indført ved direktiv 2008/73/EF finder beslutning 2008/155/EF anvendelse indtil den 31. december 2009.
(6)
Beslutning 2006/168/EF bør derfor ændres i overensstemmelse hermed.
(7)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Artikel 1 i beslutning 2006/168/EF affattes således:
»Artikel 1
Almindelige importbetingelser for embryoner
Medlemsstaterne tillader import af embryoner af tamkvæg (i det følgende benævnt »embryoner«), der er indsamlet eller produceret i et tredjeland, der er opført i bilag I til nærværende beslutning, af embryonindsamlingsteam eller embryonproduktionsteam, der er godkendt i overensstemmelse med artikel 8 i direktiv 89/556/EØF.«
Artikel 2
Denne beslutning anvendes fra den 1. januar 2010.
Artikel 3
Denne beslutning er rettet til medlemsstaterne.
Udfærdiget i Bruxelles, den 30. november 2009.

Labels: 16
5
7
3
0
6